[Video] Musiek-huldeblyk vir SA tiener wat in Mauritius sterfMundolene Vosloo Tyron Bothma het by die video geskryf, “Ek is nie ŉ goeie pianis nie, maar ek het hierdie vir my meisie geskryf uit my hart uit, so ek wil dit graag deel. Hierdie is vir jou my engel.” Die video is teen Sondag al meer as 11 000 keer gekyk. Maroela Media het vroeër berig Mundolene is Woensdag by die Hotel Riu Creole in Le Morne dood. Sy was saam met haar pa, stiefma en twee broers met vakansie. Sy het die aand inmekaargesak en ŉ dokter by die hotel het haar ondersoek voordat sy dood verklaar is. Die polisie was kort hierna op die toneel en dit het glo aan die lig gekom dat Mundolene en haar stiefma, Marietjie Vosloo, in ŉ argument betrokke was. Vosloo het haar na bewering geslaan en sy is in hegtenis geneem. ŉ Nadoodse ondersoek het later getoon Mundolene het bloeding op die brein gehad. Dit is nie duidelik of dit deur fisieke trauma of natuurlike oorsake veroorsaak is nie. Bothma het sedert Donderdag verskeie boodskappe oor Mundolene op sy Facebook-blad geskryf. In een van die boodskappe het hy gesê hy is dankbaar vir die tyd saam met haar. In ŉ volgende skryf hy daar is nie woorde, musiek of kunswerk wat haar skoonheid kan regverdig nie. “Jy was ŉ engel in menslike vorm. Die meisie wat my gewys het wat die betekenis van ware liefde is, my alles, my liefde, my prinses,” het hy geskryf. Mike Vosloo, Mundolene se pa, het vroeër by monde van sy regsverteenwoordiger gesê die gesin sal nie in die “geweldig moeilike tyd” kommentaar lewer nie. So im not a good paino player but i wrote this to my girlfriend from my heart so I'd like to share itThis is to you my angel Posted by Tyron Bothma on Thursday, October 6, 2016